Talle selfoontorings afgeskakel weens diefstal, vandalismeSommige van die gesteelde batterye. (Foto: SA Polisie) Die peperduur vervanging van gesteelde batterye in selfoontorings het MTN nou gedwing om 53 van sy Gautengse torings af te skakel. Die maatskappy het gesê hy verloor miljoene rande weens vandalisme en diefstal van batterye in torings. Die 53 torings wat afgeskakel is, is heeltemal verwoes. Ernest Paul, die algemene bestuurder van netwerkbedrywighede by MTN, het gesê die skade aan selfoontorings en infrastruktuur is nou op ŉ punt waar dit nie meer bekostigbaar is om die battery en toerusting te vervang nie. Nóg ŉ enorme probleem is die moontlikheid dat honderde torings landwyd moontlik permanent afgeskakel sal moet word, weens die omvangryke skade daaraan. Dit gaan heelwat druk op die netwerk plaas en kan die gehalte van diens aan klante negatief raak. Selfoonmaatskappye loop die afgelope ruk deur onder ŉ vlaag voorvalle van diefstal van toringbatterye wat boonop tot netwerkonderbrekings lei. MTN het gesê hy het net in die afgelope week batterye ter waarde van R1 miljoen, danksy die hulp van wetstoepassingsowerhede en fluitjieblasers, teruggevind. Paul het gesê tot 89 selfoontorings oor die land kan nie gebruik word nie, omdat dit wag vir nuwe batteryherstelwerk. Van die 53 wat afgeskakel word, is 39 in Pretoria en 15 in Johannesburg. “Die situasie laat baie Suid-Afrikaners sonder netwerktoegang, óf weens die tyd wat nodig is om voortslepende instandhoudings- en herstelwerk te doen, óf, in die ergste gevalle, omdat die torings afgeskakel is aangesien gereelde diefstal en vandalisme die torings onvolhoubaar gemaak het. “Dit het ŉ uitwerking op verbruikers se toegang tot byvoorbeeld die nooddienste, doeltreffende dienslewering van sakeondernemings, of om met geliefdes in verbinding te bly,” het Paul gesê. “Dit is ŉ nasionale probleem en meer mense moet besef dat hulle in ŉ stadium géén dienste gaan kry as die situasie voortduur nie. Die verlies aan dienste en netwerkgehalte kan wissel tussen ŉ radius van 2 km tot 5 km, of tot 15 km op sommige plekke. Dit kan tussen 5 000 en 20 000 verbruikers op enige gegewe tyd raak. Paul sê die koste om die torings te herstel tot waar dit weer aanlyn gebring kan word, kan tot R350 miljoen beloop. Hy het gesê MTN het reeds 100 persele teen ŉ enorme koste herstel. “Selfoonmaatskappye kan dit nie alleen doen nie. ŉ Breër inisiatief is nodig en moet gedryf word deur gemeenskappe, die private sektor, die polisie en vervolgingsgesag. “Ons het dus ŉ 360-grade-plan ingestel wat regdeur ons onderneming in werking gestel is en het agtergekom wanneer dit gekombineer word met groter bewusmaking en betrokkenheid in die gemeenskap, kan daar onmiddellik ŉ afname in misdadige bedrywighede opgemerk word.”